b'\n_START_ARTICLE_\nMarja-Riitta Norri\n_START_PARAGRAPH_\nMarja-Riitta Norri (s. 20. marraskuuta 1950 Tyrv\xc3\xa4\xc3\xa4) on suomalainen arkkitehti ja Suomen rakennustaiteen museon entinen pitk\xc3\xa4aikainen johtaja._NEWLINE_Norri syntyi Tyrv\xc3\xa4\xc3\xa4ll\xc3\xa4 ja valmistui ylioppilaaksi Huittisten Lauttakyl\xc3\xa4n yhteiskoulusta vuonna 1969. H\xc3\xa4n opiskeli arkkitehtuuria Teknillisess\xc3\xa4 korkeakoulussa ja valmistui arkkitehdiksi vuonna 1980. Opiskeluaikanaan h\xc3\xa4n oli jo ty\xc3\xb6skennellyt useassa eri arkkitehtitoimistossa. L\xc3\xa4hes heti valmistuttuaan vuonna 1981 h\xc3\xa4net valittiin Arkkitehti-lehden p\xc3\xa4\xc3\xa4toimittajaksi, jossa toimessa h\xc3\xa4n oli vuoteen 1987 saakka._NEWLINE_Vuonna 1988 Norri valittiin rakennustaiteen museon johtajaksi professori Aarno Ruusuvuoren j\xc3\xa4lkeen. Museon johtajana ollessaan h\xc3\xa4n my\xc3\xb6s kirjoitti ja toimitti lukuisia museon arkkitehtuurijulkaisuja. H\xc3\xa4n on toimittanut muun muassa akateemikko Juha Leivisk\xc3\xa4n arkkitehtuuria k\xc3\xa4sittelev\xc3\xa4n laajan teoksen, jota taidehistorian professori Riitta Nikula on luonnehtinut kauneimmaksi el\xc3\xa4v\xc3\xa4st\xc3\xa4 arkkitehdista koskaan tehdyksi opukseksi. Yhdess\xc3\xa4 Elina Standertskj\xc3\xb6ldin ja Willfried Wangin kanssa h\xc3\xa4n on kirjoittanut kattavan Suomen 1900-luvun arkkitehtuuria k\xc3\xa4sittelev\xc3\xa4n teoksen 20th Century Architecture Finland (2000). Norri oli museon johtajana aina vuoteen 2002 asti, jonka j\xc3\xa4lkeen h\xc3\xa4nen seuraajakseen valittiin arkkitehti Severi Blomstedt. Tuotteliaan kirjoitus- ja toimitusty\xc3\xb6ns\xc3\xa4 ja rakennustaiteen museon n\xc3\xa4yttelyohjelmiston kautta Norri on antanut vahvan panoksen nykyarkkitehtuurin tuntemuksen edist\xc3\xa4miseen Suomessa.'